አቶ ይልቃል ጌትነት በቁጥጥር ሥር ዋሉ
በታምሩ ጽጌየኢትዮጵያውያን ሃገር አቀፍ ንቅናቄ (ኢሃን) ሊቀመንበር አቶ ይልቃል ጌትነት (ኢንጂነር)፣ ሐሙስ ሰኔ 25 ቀን 2012 ዓ.ም. ምሽት 4፡00 ሰዓት ላይ ከቤታቸው ተወስደው መታሰራቸው ታወቀ፡፡የፓርቲው ምክትል ሊቀመንበር አቶ ወረታው ዋሴ ለሪፖርተር እንደገለጹት፣ ይልቃል ጌትነት (ኢንጂነር) በፀጥታ ኃይሎች አብሯቸው ከነበረ ሌላ ሰው ጋር ተወስደው ታስረዋል፡፡ ከታሰሩ ቀናት የተቆጠሩ ቢሆንም ፍርድ ቤት አለመቅረባቸውን፣ ምግብም ሆነ ልብስ እንዳልተቀበሏቸውና ቤተሰብም ሊያገኛቸው እንዳልተቻለ አስረድተዋል፡፡ ለምን እንደታሰሩ በእርግጠኝነት መናገር ባይችሉም፣ ያጠፉት ነገር የለም ብለዋል፡፡ በሌላ በኩል በድምፃዊ ሃጫሉ ግድያ የተጠረጠሩ አሥር ተጨማሪ ሰዎች መያዛቸውንና በአጠቃላይ (እስከ ሰኔ 29 ቀን 2012 ዓ.ም. ድረስ) 14 ተጠርጣሪዎች ማለትም 11 ወንዶችና ሦስት ሴቶች በቁጥጥር ሥር ውለው ምርመራ እየተደረገባቸው መሆኑን፣ ዋና ዓቃቤ ሕግ ወ/ሮ አዳነች አቤቤና የፌዴራል ፖሊስ ኮሚሽነር ጄኔራል እንደሻው ጣሰው አስታውቀዋል፡፡ ኃላፊዎቹ ከአቶ ጀዋር መሐመድና ከአቶ በቀለ ገርባ ጋር 36 ተጠርጣሪዎች መያዛቸውን አስታውሰው፣ በርካታ የሰነድና የሰው ማስረጃዎች መሰብሰባቸውን ገልጸዋል፡፡ በቁጥጥር ሥር የሚገኙት የባልደራስ ለእውነተኛ ዴሞክራሲ ፓርቲ አመራር አቶ እስክንድር ነጋ የምርመራ መዝገብ ሥር፣ ተጨማሪ ስድስት ተጠርጣሪዎች መያዛቸውንም ኃላፊዎቹ ተናግረዋል፡፡ ምንም እንኳን በቁጥጥር ሥር የዋሉ ተጠርጣሪዎች 900 ቢሆኑም፣ ከባልደራስ ጋር ግንኙነት ያላቸው ስድስቱ መሆናቸውን አክለዋል፡፡ ‹‹ቄሮ ሊፈጅህ መጣ›› እና ለሐዘን በወጣ ሰው ላይ የጥላቻ ንግግር በማስተላለፍ ሕዝቡን ለአመፅ እንደቀሰቀሱ ተናግረዋል፡፡በኦሮሚያ ክልል ለሐዘን በርካታ ሕዝብ ከመውጣቱ ጋር በተያያዘ ለአመጽ የተደራጁ ቡድኖች ጉዳት ማድረሳቸውን አስታውቀው፣ የሕግ የበላይነትን የማስከበር ሥራ ተጠናክሮ እንደሚከናወን ኃላፊዎቹ አስረድተዋል፡፡ ሕዝቡ በከፍተኛ ሁኔታ እየተባበረና ፍትሕ እንዲሰፍን ከፍተኛ ዕገዛ እያረገ መሆኑን አመሥግነዋል፡፡ ሕግ የማስከበር ሥራ በአገር ውስጥም ሆነ በውጭ አገር ለሚኖረው ማኅበረሰብ ልዩነት እንደሌለበት ጠቁመው ሐሰተኛ ወሬ፣ ውንጀላና ያልታሰረውን እንደታሰረ፣ ወዘተ. ማናፈስ ስለቀጠለ ኅብረተሰቡ እንዳይደናገር አሳስበዋል፡፡ በፍትሕ አካላት ላይ ቀጥተኛ ጥቃት መጀመሩንም ኃላፊዎቹ ጠቁመው፣ የተጀመረው ሕግን የማስከበር ሒደት በገልተኛ አካል እንዲጣራ ዘመቻ የከፈቱ አካላት ስለሕግ ያላቸውን ግንዛቤ የሚያሳይ ቢሆንም፣ መንግሥት አስፈላጊውን ዕርምጃ እንዲወስድ ለማስገንዘብ እንደሚረዳም ተናግረዋል፡፡ ‹‹ከዚህ በላይ መስዋዕትነት ይበቃል፤›› ያሉት ኃላፊዎቹ፣ ክልልና ፌዴራል ተባብረው እየሠሩ ስለሆነ አዲስ አበባ ተጀምሮ አዲስ አበባ እንደሚጠናቀቅ ሲናገር የነበረው የአመፅ ቡድን ባለበት እንዲቀር መደረጉ፣ አንዱ ማሳያ ነው ብለዋል፡፡ ሁከትና ብጥብጥ በመፍጠር ሕገ መንግሥታዊ ሥርዓቱን እስከ ማፍረስና እስከ ውጊያ የሚያደርስ እንቅስቃሴ ቢኖርም፣ በፀጥታ ኃይሎች መደምሰሱን ገልጸዋል፡